-
Fɔmi (1, 2)
-
Lakpa tsɔɔli a he kɔkɔ bɔmi (3-11)
-
A dloo Paulo (12-16)
-
Neneene Matsɛ (17)
-
‘Hwu ta kpakpa a’ (18-20)
Anɛ o maa suɔ nɛ o kane munyu nɛ ɔ ngɛ %% mi lo?
1 Paulo, Kristo Yesu bɔfo ngɛ Mawu nɛ ji wa Yi Wami Helɔ ɔ kɛ Kristo Yesu nɛ ji wa hɛ kɛ nɔ fɔmi ɔ, a fami nya, 2 kɛ ya ha Timoteo,* bi nitsɛnitsɛ ngɛ hemi kɛ yemi ɔ mi ɔ: O nine nɛ su dloomi kɛ mɔbɔ nami kɛ tue mi jɔmi nɛ je Mawu nɛ ji Tsɛ ɔ kɛ Kristo Yesu wa Nyɔmtsɛ ɔ ngɔ ɔ nɔ. 3 Kaa bɔ nɛ i wo mo he wami kaa o hi si ngɛ Efeso benɛ i yaa Makedonia a, jã kɛ̃ nɛ amlɔ nɛ ɔ hu i ngɛ mo he wami woe nɛ o pee, bɔ nɛ pee nɛ o fã ni komɛ kaa a ko tsɔɔ tsɔɔmi kpa, 4 jã kɛ̃ nɛ a ko ngɔ a juɛmi kɛ ma nyaziahi kɛ weku kpahi a nɔ. Jamɛ a ní ɔmɛ ngɔɛ nɔ́ kpakpa ko kɛ bɛ, mohu ɔ, a haa nɛ nihi kaa a yi mi kɛ tuɔ munyu kɛkɛ pe nɛ a maa ngɔ nɔ́ ko nɛ je Mawu ngɔ nɛ kɔɔ hemi kɛ yemi he kɛ ba. 5 Ngɛ anɔkuale mi ɔ, yi mi tomi nɛ ngɛ blɔ tsɔɔmi* nɛ ɔ se ɔ ji suɔmi nɛ je tsui nɛ mi tsɔ mi kɛ he nile kpakpa kɛ hemi kɛ yemi nɛ osato be mi mi. 6 Akɛnɛ ni komɛ gba kɛ je ní nɛ ɔmɛ a he he je ɔ, a kpale mɛ kɛ ya munyuhi nɛ sisi numi be a he ɔmɛ a he. 7 A suɔ kaa a maa pee mlaa tsɔɔli, se a nui níhi nɛ a ngɛ dee ɔ, aloo níhi nɛ a ngɛ a nɔ mi mae wawɛɛ ɔmɛ a sisi. 8 Jehanɛ ɔ, wa le kaa Mlaa a hi ke nɔ ko kɛ tsuɔ ní saminya,* 9 nɛ e yɔseɔ kaa pi dalɔ he je nɛ a wo mlaa a ngɛ, se mohu nihi nɛ a yi mlaa nɔ kɛ atua tsɔli, kɛ nihi nɛ a yi Mawu gbeye kɛ yayami peeli, kɛ nihi nɛ a jeɔ nɔ se* kɛ nihi nɛ a bleɔ nɔ́ klɔuklɔu, tsɛmɛ a gbeli kɛ nyɛmɛ a gbeli, muɔ si pueli, 10 ajuama bɔli,* nyumuhi nɛ a kɛ nyumuhi náa bɔmi,* nihi nɛ a juɔ nɔmlɔ, kɛ lakpatsɛmɛ, kɛ nihi nɛ a yi a kita nɔ,* kɛ nɔ́ fɛɛ nɔ́ ko nɛ teɔ si kɛ woɔ tsɔɔmi kpakpa a* he je, 11 ngɛ bua jɔmi Mawu ɔ sane kpakpa a nɛ hɛ mi ngɛ nyami ɔ nɛ a tu kɛ wo ye dɛ ɔ nya. 12 I naa Kristo Yesu wa Nyɔmtsɛ ɔ, nɔ nɛ e wo mi he wami ɔ si, ejakaa e bu mi anɔkualetsɛ kɛ gu sɔmɔmi ko nɛ e ngɔ kɛ wo ye dɛ ɔ nɔ, 13 e ngɛ mi kaa be ko nɛ e be ɔ, i ji musu bɔlɔ kɛ yi mi walɔ kɛ nɔ builɔ mohu. Se kɛ̃ ɔ, a na mi mɔbɔ, ejakaa i li nɛ i pee, nɛ i be hemi kɛ yemi hulɔ. 14 Se wa Nyɔmtsɛ ɔ dloomi ɔ hiɛ babauu kɛ be nɔ kɛ piɛɛ hemi kɛ yemi kɛ suɔmi nɛ ngɛ Kristo Yesu mi ɔ he. 15 Munyu nɛ ɔ ji anɔkuale nɛ e sa kaa a kplɛɛ nɔ kɛ pi si: Kristo Yesu ba je ɔ mi konɛ e ba he yayami peeli a yi wami. Ngɛ nimli nɛ ɔmɛ a kpɛti ɔ, imi ji yayami peelɔ kpanaku. 16 Se kɛ̃ ɔ, a na mi mɔbɔ konɛ kɛ gu imi nɛ i ji yayami peelɔ kpanaku ɔ ye nɔ ɔ, Kristo Yesu nɛ e je e tsui si tomi ɔ tsuo kpo kɛ tsɔɔ, nɛ e ngɔ mi kɛ pee nɔ hyɛmi nɔ́ kɛ ha nihi nɛ a maa ngɔ a hemi kɛ yemi ɔ kɛ fɔ e nɔ kɛ ha neneene wami ɔ. 17 Jehanɛ ɔ, a ngɔ bumi kɛ hɛ mi nyami kɛ ha neneene Matsɛ ɔ, nɔ nɛ e puɛ we, nɛ a nɛ lɛ kɛ hɛ ngmɛ, Mawu kake pɛ ɔ kɛ ya neneene kɛ neneene. Amen. 18 Ye bi Timoteo, i ngɔ blɔ tsɔɔmi* nɛ ɔ kɛ ngɛ mo hae ngɛ gbamihi nɛ a gba kɛ kɔ o he ɔ nya kaa kɛ gu ní nɛ ɔmɛ a nɔ ɔ, o maa ya nɔ nɛ o maa hi ta kpakpa a hwue, 19 nɛ o hɛɛ hemi kɛ yemi kɛ he nile kpakpa mi, níhi nɛ ni komɛ tsitsɛɛ kɛ ya se, nɛ lɔ ɔ ha nɛ a hemi kɛ yemi ɔ butu ɔ. 20 Himeneo kɛ Alɛksanda piɛɛ nimli nɛ ɔmɛ a he, nɛ i ngɔ mɛ kɛ wo Satan dɛ bɔ nɛ pee nɛ a gu tsɔsemi nɔ kɛ tsɔɔ mɛ ní konɛ a ko bɔ musu.
^ E sisi ji “Nɔ Nɛ E Woɔ Mawu Hɛ Mi Nyami.”
^ Aloo “fami; kita.”
^ Hela, “hi si ngɛ nya.”
^ Aloo “be suɔmi nɛ ngɛ daa a.”
^ Hyɛ Munyu Komɛ A Sisi Tsɔɔmi, “Ajuama bɔmi.”
^ Hela, “nyumuhi nɛ a kɛ nyumuhi hwɔɔ.”
^ Aloo “ni nɛmɛ nɛ a kaa lakpa kita.”
^ Aloo “nɛ tsaa nɔ ɔ; se nami ngɛ he ɔ.”
^ Aloo “kita; fami.”